**Numai ochi și capră-neagră**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă dusei să văd codalbii,

dar cum nu pornise vântul,

rămăsei pe creasta mută

- într-o lume-n așteptare -

numai ochi și încordare.

Peste piscuri-fierăstraie,

nălucind în siluetă,

capra-neagră-ncremeni

ca un sfinx de piatră rară

- numai nori și ochi de ceară.

Răscolii apoi masivul

și-i văzui pe cer rotindu-și

ciocurile înroșite;

Sub aripi de miazănoapte

- numai lut și iz de moarte.

Mă dusei să caut sfinxul

printre gândurile goale,

dar cum nu-l găsii acolo,

înlemnii lâng-o zănoagă

numai ochi și capră-neagră.